**Jegyzőkönyv**

**Készült:** Zalaszentgrót Város Önkormányzat Képviselő-testületének 2015. május 12-én

 1800 órai kezdettel tartott **rendkívüli** üléséről.

**Jelen vannak:** Baracskai József polgármester

 Balogh Gábor alpolgármester

 Beke László alpolgármester

 Takács Tibor képviselő

 Vári Mária képviselő

 Veress János képviselő

 Kovács László képviselő

 Gelencsér István képviselő

 Dr. Tihanyi Ottó képviselő

 Dr. Simon Beáta jegyző

 Dr. Dézsenyi Veronika aljegyző

**Jegyzőkönyvvezető:** Saska Zsuzsa

**Baracskai József:** Köszöntöm a megjelenteket. Megállapítom, hogy a képviselő-testület 8 tagja jelen van, így határozatképes. Dr. Tihanyi Ottó képviselő úr jelezte, hogy késni fog.

Az 5. sz. napirendi pont zárt ülés keretében kerül tárgyalásra. Az Agrárkamara állásfoglalásáról a képviselő-testületnek 15 napon belül dönteni kell.

Kérem, aki egyetért a napirendi pontok tárgyalásával, szavazzon.

A képviselő-testület 8 igen szavazattal elfogadta a napirendi pontok tárgyalását.

**Napirendi pontok:**

1. Zalaszentgrót Város Drogstratégiájának elfogadása
2. Vizuális művészetek kollégiuma nyílt pályázati felhívásra pályázat benyújtásának jóváhagyása
3. Kérdések, interpellációk
4. Egyebek

**Zárt ülés**

1. Agrárgazdasági Kamara állásfoglalása ellen benyújtott kifogás elbírálása

**1. sz. napirendi pont**

**Zalaszentgrót Város Drogstratégiájának elfogadása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Zalaszentgrót Város csatlakozott a kábítószer elleni harchoz, létrehoztuk a Zalaszentgróti Kábítószerügyi Egyeztető Fórumot. A tavalyi évben nyertünk egy pályázatot, amelynek értelmében el kell fogadni a képviselő-testületnek Zalaszentgrót Város Drogstratégiáját. A város nem tartozik a fertőzött területek közzé, de sajnos jelen vannak a könnyű drogok és az alkohol a fiatalkorúak körében.

Az elmúlt héten volt egy rendezvény, amelynek keretében a Nemzeti Család és Szociáletikai Intézet munkatársai tréninget tartottak a drogmegelőzéssel kapcsolatban.

**Beke László**: Jelen van a könnyűdrog a fiatalok körében, sőt vélhetően az iskolások körében is. Ebből az ördögi körből nagyon nehéz kikerülni, ezzel kapcsolatban rendelkezem némi tapasztalattal még Keszthelyről. Folyamatosan figyelmeztetjük a fiatalokat a veszélyekre, ne hagyják őrizetlenül a poharukat, a megbontott üdítős üveget, bármilyen drogot belecsempészhetnek.

**Baracskai József:** A programban szerepel továbbá az egészséges életre való nevelés.

**Veress János:** Javaslom a tagszervezetek soraiban felvenni a három Polgárőr Egyesületet, sokat segíthetnek a program megvalósításában.

**Baracskai József**: Természetesen a következő KEF ülésen felvetem a javaslatot. Az úgynevezett dizájnerdrogok már olcsóbbak, mint az alkohol, így a kisebb, elszegényedett településeken is jelen vannak. Nem lehet tudni, milyen veszélyes anyagot tartalmaz, használata nagyon kockázatos.

Kérem, aki egyetért a Zalaszentgrót Város Drogstratégiájának az elfogadásával, szavazzon.

A képviselő-testület 8 igen szavazattal az alábbi határozatot hozta:

**75/2015. (V. 12.) számú képviselő-testületi határozat:**

Zalaszentgrót Város Önkormányzatának Képviselő-testülete Zalaszentgrót Város Drogstratégiáját az előterjesztés 1. számú melléklete szerinti tartalommal elfogadja.

A Képviselő-testület felkéri a polgármestert, hogy az elfogadásról a Zalaszentgróti Kábítószerügyi Egyeztető Fórum soron következő ülésén tájékoztassa a tagszervezeteket.

Határidő: 2015. június 30.

Felelős: Baracskai József polgármester

**2. sz. napirendi pont**

**Vizuális művészetek kollégiuma nyílt pályázati felhívásra pályázat benyújtásának jóváhagyása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Nemzeti Kulturális Alap írt ki egy pályázatot szobor, szoborcsoport térinstallációk létrehozására. Közismert tény, hogy minden egyes ciklusban egy nagyobb műalkotást, egy köztéri szobrot állít az utókornak az aktuális képviselő-testület. Meg van határozva, hogy milyen témájú lehet. A pályázat önerejét a jövő évi költségvetésben kell biztosítani. A városban sok köztéri szobor található, köszönhető annak a mecénás munkának, melyet Zalaszentgrót Város kifejtett. Gondolok itt a Villa Negra művészeti csoportra, a Képzőművészeti Egyetemmel is van egy megállapodásunk, miszerint a szobrász tanszéknek a gyakorlati helye Zalaszentgrót.

Konkrétan a városról még nincs alkotás, a maximum igényelhető támogatás 7 millió forint, az önerő 3 millió forint. Három tervet kell beadni és egy szakértői bizottság határozza meg melyik legyen a nyertes. A pályázat beadását javaslom a képviselő-testület számára.

**Veress János**: Az Egészségügyi Központ pályázati problémája is gondot jelent. Nem veszélyezteti-e a szobor pályázat önereje a jövő évi karbantartási összeget?

**Baracskai József**: Ott még nem tartunk, hogy veszélyeztesse az intézmények karbantartását, bízom benne, hogy az Egészségügyi Központ pályázati problémája megoldódik.

**Beke László**: Támogatom a pályázat beadását, javaslom záros határidőn belül készítsen a képviselő-testület egy koncepciót, hogy mit hova helyezünk el a város területén, ezt rendkívül fontosnak tartom.

**Baracskai József**: Egyetértek, a kortárs alkotásoknak nagyobb a marketingértéke, sokkal jobban ki lehet használni. A záros határidő legyen fél év 2015. október 31. Fel kell tenni a város honlapjára a köztéri szobrokat, erre vannak kompetens személyek az önkormányzatnál. Ma volt az Értéktár Bizottság első ülése, ezen belül is lehet a köztéri szobrokkal foglalkozni. Befogadom az alpolgármester úr javaslatát, egy fél éven belül áttekintjük.

**Dr. Simon Beáta**: Egy külön határozatba foglaljuk a javaslatot.

**Veress János:** Szeretnénk látni a terveket a szerződés megkötése előtt, és az ahhoz kapcsolódó árajánlatokat.

**Dr. Simon Beáta**: Még nem tudjuk, hogy milyen tervek készülnek, melyik tervet fogják elfogadni, ettől kezdve ezek a művészi alkotások szerzői joggal érintett alkotások. Azt már nem fogja az önkormányzat megpályáztatni, hiszen az a művészhez kötődik, ő a terveket nem fogja másnak átadni. Csak akkor merülhet fel ajánlatkérés, ha a fundamentuma engedélyköteles lesz, amelyet el kell készíteni. De az esetek zömében saját magunk végezzük el ennek az előkészítését. Az alkotás, amit a pályázat keretében elfogadunk az már determinált lesz, abban a részében már nem kerül sor pályáztatásra.

**Baracskai József:** A három tervezetet elküldjük a képviselő-testület számára véleményezésre.

*Megérkezett Dr. Tihanyi Ottó képviselő.*

Kérem, aki egyetért a pályázati felhívás benyújtásának jóváhagyásával, szavazzon.

A képviselő-testület 7 igen és 1 tartózkodással az alábbi határozatot hozta:

**76/2015. (V. 12.) számú képviselő-testületi határozat:**

Zalaszentgrót Város Önkormányzatának Képviselő-testülete jóváhagyja a „Vizuális művészetek kollégiuma nyílt pályázati felhívásra” pályázat benyújtását.

**Az Önkormányzat Képviselő-testülete felkéri a Villa Negra Művészeti Közhasznú Egyesület elnökét, Lelkes Márkot a pályázati tervek 3 művész bevonásával történő elkészítésére.**

Zalaszentgrót Város Önkormányzatának Képviselő-testülete a pályázati díjra bruttó 25.000 Ft forrást biztosít a 2015. évi költségvetés dologi kiadásainak terhére, az önerőre bruttó 3.000.000,- Ft forrást biztosít a 2016. évi költségvetés terhére.

A Képviselő-testület felhatalmazza a polgármestert a pályázat benyújtásával és megvalósításával kapcsolatban felmerülő valamennyi eljárás lefolytatására, árajánlatok bekérésére és a legkedvezőbb ajánlattevőkkel történő szerződések megkötésére.

**Határidő:** 2016. december 31.

**Felelős:** Baracskai József polgármester

Kérem, aki egyetért az alpolgármester úr javaslatával, miszerint a köztéri szobrokat katalogizáljuk, szavazzon.

A képviselő-testület 8 igen szavazattal az alábbi határozatot hozta:

**77/2015. (V. 12.) számú képviselő-testületi határozat:**

Zalaszentgrót Város Önkormányzatának Képviselő-testülete ügy dönt, hogy a város területén lévő köztéri alkotások felmérését, katalogizálását elvégzi.

**Határidő**: 2015. október 31.

**Felelős:** Baracskai József polgármester

További hozzászólás hiányában Baracskai József polgármester 1830 órakor a képviselő-testület a Magyar helyi önkormányzatról szóló 2011. évi CLXXXIX. törvény 46. § (2) bekezdése c) pontja lapján zárt ülést tartására tér át.

Kmf:

**Baracskai József Dr. Simon Beáta**

 polgármester jegyző